
РЕШЕНИЕ
   № РН-689-24-28

Днес, 21.10.2024 г., в град София, Комисията за противодействие на корупцията /КПК/, в състав:
Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  


 
  У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-329 от 18.09.2024 г. по сигнал с вх. № С-689/11.09.2024 г. на КПК. 
Проверката е образувана срещу Емине Якубова, в качеството й на заместник-кмет на Община А. и на общински съветник в Общински съвет Т. 
В сигнала се излагат твърдения за наличие на несъвместимост, свързана с нарушение на чл. 30, ал. 4, т. 4 от ЗМСМА относно съвместяване на длъжности от Емине Якубова, като заместник-кмет на Община А. от 08.11.2023 г. с ресор „***“ и общински съветник в Общински съвет Т. от същата дата. Към сигнала са приложени следните копия на документи: Решение на ОИК – Т. № 254/30.10.2023 г.; писмо рег. № 9502-7/1/10.07.2024 г. на Община А.; извадка от интернет страницата на Община А.
С писма са изискани и представени следните доказателства: с писмо вх. № 9943-2/08.10.2024 г. са представени от кмета на Община А. Трудов договор за назначаване на Емине Якубова на длъжност заместник-кмет на Община А. и подписана от същата Декларация по чл. 49, ал. 1, т. 1 от Закона за противодействие на корупцията /ЗПК/, в качеството й на заместник-кмет на общината. С писмо вх. № КПК-9943-3/08.10.2024 г. на КПК, председателят на Постоянната комисия „**“ при Общински съвет Т. представя подписани от Якубова, в качеството й на общински съветник в Общински съвет Т. клетвен лист от 8 ноември 2023 г. и  Декларация по чл. 49, ал. 1, т. 1 от ЗПК.  
Комисията служебно е извършила справки в Търговския регистър и регистър на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

Сигналът е подаден от физическо лице с посочени три имена, ЕГН, адрес за кореспонденция, телефон и е подписан.
Емине Якубова заема длъжността „заместник-кмет“ в Община А. по силата на Трудов договор  № 1166/08.11.2024 г., сключен на основание чл. 68, ал. 1, т. 5 от КТ с кмета на Община А., считано от 08.11.2024 г.
В качеството на заместник-кмет на Община А., Емине Якубова е подала и подписала Декларация за несъвместимост по чл. 49, ал. 1, т. 1 от ЗПК с вх. № 9/20.11.2023 г. по описа на Община А., с която декларира, че не заема друга длъжност и не извършва дейност, която съгласно Конституцията или закон е несъвместима с положението й на лице, заемащо публична длъжност.
Емине Якубова е избрана за общински съветник в Общински съвет Т. за мандат 2023 – 2027 г. и е положила клетва на 08.11.2023 г.
В качеството си на общински съветник в Общински съвет Т., на 30.11.2023 г. Емине Якубова, е подала декларация по чл. 49, ал. 1, т. 1 от ЗПК, с която е декларирала, че не заема друга длъжност и не извършва дейност, която съгласно Конституцията или закон е несъвместима с положението й на лице, заемащо публична длъжност.
От извършена справка в Търговския регистър и регистър на юридическите лица с нестопанска цел по ЕГН на Емине Якубова се установи, че до 26.04.2024 г. е била член на орган на управление – член на Управителния съвет на Сдружение „****“ с ЕИК *** и до 2018 г. на Сдружение „****“ с ЕИК ***.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
		Несъвместимостта съставлява предвидени в закона пречки за съвместяване на съответната публична длъжност и заемането на друга длъжност или извършването на дейност, която съгласно Конституцията или закон е несъвместима с положението на лице, заемащо публична длъжност, съгласно § 1, т. 4 от ДР на ЗПК. 
Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес.
ЗПК не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Емине Якубова, като заместник-кмет на Община А. и общински съветник в Общински съвет Т., приложение намират разпоредбите на ЗМСМА.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Емине Якубова, в качеството си на заместник-кмет на Община А. е лице, заемащо публична длъжност по чл. 6, ал. 1, т. 32 от ЗПК и в това си качество на 20.11.2023 г. е подала декларация по чл. 49, ал. 1, т. 1 от ЗПК за липса на обстоятелствата за несъвместимост, а именно: не заема друга длъжност и не извършва дейност, която съгласно Конституцията или специален закон е несъвместима с положението й на лице, заемащо публична длъжност. Липсата на обстоятелства за несъвместимост, като общински съветник в Общински съвет Т. и лице заемащо публична длъжност също по чл. 6, ал. 1, т. 32 от ЗПК, Емине Якубова е декларирала в подписаната от нея на 30.11.2023 г. декларация по чл. 49, ал. 1, т. 1 от ЗПК. 
Съгласно разпоредбата на чл. 41, ал. 1 от ЗМСМА, кметовете на общини, на райони и на кметства, кметските наместници, заместник-кметовете на общини и на райони и секретарите на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им. Съгласно ал. 4 на с.р. от ЗМСМА, заместник-кметовете на общини и на райони, кметските наместници и секретарите на общини при назначаването им на съответната длъжност представят декларация, удостоверяваща изискванията по ал. 1.
Съгласно чл. 1, ал. 1 от Търговския закон търговец по смисъла на този закон е всяко физическо или юридическо лице, което по занятие извършва някоя от изчерпателно изброените в разпоредбата сделки. Съгласно ал. 2 и ал. 3 търговци са: 1. търговските дружества; 2. кооперациите с изключение на жилищностроителните кооперации. За търговец се смята и всяко лице, образувало предприятие, което по предмет и обем изисква неговите дела да се водят по търговски начин даже ако дейността му не е посочена в ал. 1. „Търговска дейност“ по смисъла на българското законодателство извършват търговците по смисъла на Търговския закон – търговци по правноорганизационната си форма (търговските дружества), лицата които извършват търговски сделки по чл. 1, ал. 1 по занятие и лицата по чл. 1, ал. 3, които са образували предприятие, което по предмет и обем изисква неговите дела да се водят по търговски начин. Физическите лица, които извършват търговска дейност във втората и третата хипотеза, са едноличните търговци.
Докато по дефиниция сдруженията, като юридически лица с нестопанска цел са организации, които нямат за цел търговска дейност и печалба, не правят бизнес и не целят стопански резултати. Поради което законодателят е сметнал, че при тази хипотеза няма опасност общественият интерес да бъде застрашен или увреден от лични интереси на лицето, заемащо публична длъжност във връзка с участието му в надзорни, управителни и контролни органи на юридически лица с нестопанска цел.
По отношение на Емине Якубова, в качеството й на общински съветник в Общински съвет Т. и лице по чл. 6, ал. 1, т. 32 от ЗПК относими са ограниченията, въведени с разпоредбата на чл. 34, ал. 5 от Закона за местното самоуправление и местната администрацията (ЗМСМА) - и като заемаща посочената длъжност не може: 1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. да заема длъжност като общински съветник или подобна длъжност в друга държава - членка на Европейския съюз; 3. (изм. - ДВ, бр. 70 от 2020 г., в сила от 07.08.2020 г., изм. - ДВ, бр. 84 от 2023 г., в сила от 06.10.2023 г.) да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията.
Установеното от справка в ТРРРЮЛНЦ обстоятелство, че Емине Якубова до 26.04.2024 г. е член на орган на управление – член на Управителния съвет на Сдружение с нестопанска цел „****“, юридическо лице, регистрирано  по Закона за юридическите лица с нестопанска цел, не попада сред забраните,  предвидени в разпоредбата на чл. 41, ал. 1 от ЗМСМА по отношение на нея, в качеството й на заместник-кмет на Община А., както и на забраните по чл. 34, ал. 5 от ЗМСМА, относими за нея в качеството й на общински съветник в Общински съвет Т.
Предвид твърденията в сигнала относно заеманите от Якубова длъжности като „заместник-кмет“ на Община А., съответно назначена от кмета на същата община по трудово правоотношение и като общински съветник в Общински съвет Т., следва да се имат предвид и разпоредбите на чл. 30, ал. 4, т. 4 от ЗМСМА във връзка с чл. 107а, ал. 1, т. 4 от Кодекса на труда. Разпоредбата чл. 30, ал. 4, т. 4 от ЗМСМА, визира две основни хипотези - предсрочно прекратяване пълномощията на общинския съветник при: избирането му за народен представител или кмет (изборни длъжности) и при назначаването му за заместник-министър, заместник областен управител, заместник-кмет, кметски наместник или на щатна длъжност в съответната общинска администрация (назначаеми длъжности). С оглед на този законодателен подход и логика на закона, според съдебната практика, при граматическото тълкуване на спорния израз "в съответната общинска администрация", употребен в текста на чл. 30, ал. 4, т. 4 от ЗМСМА, същият следва да бъде отнесен към общинската администрация като цяло - общината, района и кметствата, както е посочено в чл. 15, ал. 1 от ЗМСМА. Следователно, при съобразяване на характера на процесната норма, съгласно съдебната практика, основание за предсрочно прекратяване пълномощията на общинския съветник е хипотезата на назначаването му или изпълняването му на щатна длъжност в съответната общинска администрация. Това е така, защото общинския съвет е орган на законодателната власт на ниво община, а кметът и администрацията - орган на изпълнителната власт, и е недопустимо едно и също лице да е и в двата органа, като участва и при вземане на решенията и при тяхното изпълнение. Аргумент в подкрепа на горните изводи по тълкуването на чл. 30, ал. 4, т. 4 от ЗМСМА се извежда и от разпоредбата на чл. 107а, ал. 1, т. 4 от КТ, въвеждащ забрана за сключване на трудов договор в държавната администрация с лице, което е общински съветник само в съответната община и разпоредбите на чл. 126, т. 12 и чл. 330, ал. 2, т. 7 и 8 от КТ, създаваща задължение за уведомяване при възникване на несъвместимост. 
В настоящия случай, от събраните в проверката доказателства, се установява, че Емине Якубова изпълнява двете публични длъжности по смисъла на чл. 6, ал. 1, т. 32 от ЗПК – заместник-кмет и общински съветник, но в две различни общини, а именно Община А. и в Общински съвет Т. при Община Т., което не би могло да доведе до извод, че едно и също лице участва и при вземане на решенията и при тяхното изпълнение.
Предвид изложеното следва, че така установените в хода на проверката обстоятелства по отношение на Емине Якубова, в качеството й на заместник-кмет на Община А. и общински съветник в Общински съвет Т. за мандат 2023-2027 г. и в тези й качества, лице, заемащо публична длъжност по смисъла на чл. 6, ал. 1, т. 32 от ЗПК, не противоречат на разпоредбата на чл. 41, ал. 1 от ЗМСМА относима за заместник-кметовете на общини, както и на чл. 34, ал. 5 от ЗМСМА относима за общинските съветници.  
Горните обстоятелства налагат извода за липса на несъвместимост при заемане на длъжността заместник-кмет на Община А. и общински съветник в Общински съвет Т. от страна на Емине Якубова, в качеството й на лице, заемащо публична длъжност по смисъла на чл. 6, ал. 1, т. 32 от ЗПК.






Във връзка с гореизложеното, на основание чл. 13, ал. 1, т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията,

РЕШИ:

            НЕ УСТАНОВЯВА НЕСЪВМЕСТИМОСТ по отношение на Емине Якубова с ЕГН *****, в качеството й на заместник-кмет на Община А. и на общински съветник в Общински съвет Т. и лице, заемащо публична длъжност по смисъла на чл. 6, ал. 1, т. 32 от ЗПК, както и във връзка с участието й като член на Управителния съвет на Сдружение с нестопанска цел „***“ до 26.04.2024 г. 

КОМИСИЯ:


                     ЗАМЕСТНИК-ПРЕДСЕДАТЕЛ:……/п/………….../АНТОН СЛАВЧЕВ/

                     ЧЛЕН:……………/п/………………………….../АНТОАНЕТА ЦОНКОВА/

                     ЧЛЕН:…………/п/………...……………....……………./ПЛАМЕН ЙОЦОВ/

                     ЧЛЕН:………/п/…………………………..................../СИЛВИЯ КЪДРЕВА/
                     













